Il-pajjiżi tal-UE jridu jagħmluha aktar faċli li jiġu intraċċati sidien ta' vetturi barranin li jonqsu milli jħallsu pedaġġi billi jagħtu lil xulxin aċċess għad-data nazzjonali tar-reġistrazzjoni tal-vetturi. Il-Kunsill illum adotta approċċ ġenerali għar -regoli aġġornati dwar il-pedaġġ elettroniku li jinkludu bażi legali għal dan il-qsim ta' informazzjoni. Il-konsegwenzi amministrattivi jew legali possibbli ser jiddependu mil-liġi nazzjonali tal-pajjiż fejn ikun seħħ in-nuqqas ta' ħlas ta' tariffa tat-triq. L-abbozz ta' direttiva ser itejjeb ukoll l-interoperabbiltà tas-sistemi ta' pedaġġ elettroniku madwar l-Ewropa billi jneħħi l-ostakli amministrattivi, bħall-ispeċifikazzjonijiet tekniċi lokali, u billi jagħti aċċess aktar faċli għas-suq tal-ġbir ta' pedaġġi lill-fornituri tal-pedaġġ elettroniku. L-għan hu li l-utenti tat-toroq ikunu jistgħu jivvjaġġaw madwar l-UE u jħallsu l-pedaġġi elettroniċi tagħhom b'tagħmir wieħed ta' abbord, kuntratt wieħed u kont wieħed. Dawn ir-regoli l-ġodda dwar il-pedaġġi elettroniċi ser jiżguraw li l-utenti kollha tat-toroq iħallsu l-pedaġġi tagħhom, ikunu fejn ikunu fl-UE. U aktar interoperabbiltà bejn is-sistemi differenti ta' pedaġġ ser ittejjeb il-mobbiltà fl-UE kollha. Ivaylo Moskovski, il-Ministru għat-Trasport, it-Teknoloġija tal-Informazzjoni u l-Komunikazzjoni tal-Bulgarija Fl-approċċ ġenerali tiegħu, il-Kunsill saħħaħ u ċċara d-dispożizzjonijiet dwar il-protezzjoni tad-data. Il-miżuri l-ġodda ser ikunu applikabbli 30 xahar wara d-dħul fis-seħħ tad-direttiva. L-abbozz ta' direttiva jrid jiġi approvat kemm mill-Kunsill kif ukoll mill-Parlament Ewropew qabel ikun jista' jidħol fis-seħħ. Abbozz ta' direttiva dwar l-interoperabbiltà tas-sistemi elettroniċi ta' pedaġġ u l-faċilitazzjoni tal-iskambju transkonfinali ta' informazzjoni dwar in-nuqqas ta' ħlas ta' tariffi tat-triq - approċċ ġenerali tal-Kunsill Ara l-paġna tal-laqgħa